విపక్షానికి చెందిన కొంతమంది నాయకులు నేను ప్రభుత్వంలో సలహాదారు బాధ్యతలలో ఉండడాన్ని పదే పదే ఎత్తి చూపుతున్నారు. కేంద్రంపై, బీజేపీపై జరుగుతున్న ధర్మ పోరాటం మీద ప్రజలలో అనుమానాలు లేవనెత్తడానికి ప్రయత్నం చేస్తున్నారు. ప్రభుత్వంలో నా ఉనికిని, మీ చిత్తశుద్ధిని శంకించడానికి వాడుకుంటున్నారు. బాధ్యతాయుతమైన ప్రతిపక్ష నాయకుని స్థానంలో ఉన్న వైఎస్ జగన్మోహన్ రెడ్డి కూడా అదే విషయాన్ని లేవనెత్తి మీరు చేస్తున్న పోరాటాన్ని శంకించేలా మాట్లాడారు. నా వ్యక్తిగత సంబంధ బాంధవ్యాలకు, రాజకీయ ప్రయోజనాలనూ, ప్రాతిపదికనూ ఆపాదించ పూనుకోవడం, వాటిని తెరవెనుక మంతనాలకు బేరసారాలకూ మీరు వినియోగిస్తారని ఆరోపించడం ప్రతిపక్ష నాయకుల నీచ స్థాయి ఆలోచనలకు తార్కాణం. నా కుటుంబం లోని వ్యక్తులు వేరొక పార్టీలో ఉన్నందు వల్ల, నాకన్నా భిన్నమైన రాజకీయ అభిప్రాయాలు కలిగి ఉన్నందు వల్ల మన రాష్ట్ర ప్రయోజనాల విషయంలో నేను రాజీ పడతాను అని కొందరు ప్రచారం చేయడం చాలా బాధిస్తోంది.
పరిణతి చెందిన వ్యక్తులు ఎవరి రాజకీయాభిప్రాయాలకు వారు నిబద్ధులై ఉండగలరనీ, వారి వారి అభిప్రాయాల పట్ల వారికున్న అంకిత భావానికి బాంధవ్యాలు అడ్డు రాలేవనే ఇంగితం కూడా వీరికి భగవంతుడు ప్రసాదించకపోవడం దురదృష్టకరం. నేను ప్రభుత్వంలో కొనసాగడం వల్ల రాష్ట్ర హక్కుల సాధనకు మీరు చేపట్టిన ధర్మపోరాట దీక్షమీదా, మీ చిత్తశుద్ధి మీదా నీలినీడలు పడకూడదని నా కోరిక. నా వల్ల మీకూ, ప్రభుత్వ ప్రతిష్ఠకూ నలుసంతయినా నష్టం జరగరాదని నా దృఢ అభిప్రాయం. అందుచేత నేను ప్రభుత్వ సలహాదారు బాధ్యతల నుంచి వైదొలగాలని నిశ్చయించుకున్నాను. మీ మీదా, ప్రభుత్వం మీదా బురదజల్లడానికీ, లేనిపోని ఆరోపణలు చెయ్యడానికీ నా పేరూ, నా కుటుంబ సభ్యుల పేర్లూ ఎవ్వరూ వాడుకోకూడదు. గత నాలుగు సంవత్సరాలుగా మన రాష్ట్రానికి సేవ చేసుకునే భాగ్యాన్ని కలుగ చేసినందుకు నేను మీకు సర్వదా కృతజ్ఞుడనై ఉంటాను
vipakshaaniki chendina kontamandi naayakulu nenu prabhutvamlo salahaadaaru baadhyatalalo undadaanni pade pade etti chuuputunnaaru. kendrampai, beejeepee jarugutunna dharma poratam meeda prajalalo anumaanaalu levanettadaaniki prayatnam chestunnaru. prabhutvamlo naa unikini, mee chittasuddhini sankinchadaaniki vaadukuntunnaaru. baadhyataayutamaina pratipaksha naayakuni sthaanamlo unna vis jaganmohan reddi kuudaa adhe vishayaanni levanetti meeru chestunna poraataanni sankinchela matladaru. naa vyaktigata sambandha baandhavyaalaku, rajakeeya prayojanaalanuu, praatipadikanuu aapaadincha poonukovadam, vaatini teravenuka mantanaalaku berasaaraalakuu meeru viniyogistaarani aaropinchadam pratipaksha naayakula neecha sthaayi aalochanalaku taarkaanam. naa kutumbam loni vyaktulu veroka paartiiloo unnandu valla, nakanna bhinnamaina rajakeeya abhipraayaalu kaligi unnandu valla mana rashtra prayojanaala vishayamlo nenu raji padataanu ani kondaru prachaaram cheyadam chala baadhistondi.
parinati chendina vyaktulu evari rajakeeyaabhipraayaalaku vaaru nibaddhulai undagalaranee, vaari vaari abhipraayaala patla vaarikunna ankita bhavaniki baandhavyaalu addu ralevane ingitam kuudaa veeriki bhagavantudu prasaadinchakapovadam duradrushtakaram. nenu prabhutvamlo konasagadam valla rashtra hakkula saadhanaku meeru chepattina dharmaporata deekshameedaa, mee chittasuddhi meeda neelineedalu padakuudadani naa korika. naa valla meekoo, prabhutva pratishtakuu nalusantayinaa nashtam jaragaraadani naa drudha abhiprayam. anducheta nenu prabhutva salahaadaaru baadhyatala nunchi vaidolagaalani nischayinchukunnaanu. mee meeda, prabhutvam meeda buradajalladaanikii, leniponi aaropanalu cheyyadaanikii naa paeruu, naa kutumba sabhyula paerluu evvaruu vaadukokudadu. gatha naalugu samvatsaraalugaa mana rashtraniki seva chesukune bhaagyaanni kaluga chesinanduku nenu meeku sarvada krutagnudanai untaanu